Diari Oficial de la Generalitat Valenciana


Sumari del DOGV 7638, del 19-10-2015 (2015/8389)

RESOLUCIÓ de 15 d'octubre de 2015, de la directora general del Servei Valencià d'Ocupació i Formació, per la qual es convoquen, per a l'exercici 2015, les subvencions destinades a finançar el manteniment dels agents d'ocupació i desenvolupament local a la Comunitat Valenciana, regulades en l'Orde 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7638

Data del DOGV
:   19-10-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/8389


Data del document
:   15-10-2015

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 15 d'octubre de 2015, de la directora general del Servei Valencià d'Ocupació i Formació, per la qual es convoquen, per a l'exercici 2015, les subvencions destinades a finançar el manteniment dels agents d'ocupació i desenvolupament local a la Comunitat Valenciana, regulades en l'Orde 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball. [2015/8389]  
En el Diari Oficial de la Comunitat Valenciana de 13 d'octubre de 2015, es va publicar l'Orde 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana, per a la convocatòria de les quals hi ha crèdit disponible en la línia T2941, Ocupació Pública i Desenvolupament Local, del programa 322.51, Foment d'Ocupació, del pressupost del Servei Valencià d'Ocupació i Formació (SERVOF) per a 2015.  
Respecte d'això cal ressaltar que, en la disposició transitòria única de l'esmentada Orde 5/2015, s'establix: «1. En la primera convocatòria que s'efectue d'estes bases, el període subvencionable a què fa referència l'apartat 1 de la base quarta de l'annex I s'iniciarà l'endemà de la finalització del període per al qual cada agent d'ocupació i desenvolupament local haguera sigut subvencionat a l'empara de l'Orde 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a finançar la pròrroga de subvenció per la contractació d'agents d'ocupació i desenvolupament local, en l'exercici 2014 (DOCV 25.07.2014). 2. El límit de la quantia de l'ajuda en còmput anual a què fa referència l'apartat 3 de la base quarta de l'annex I es reduirà de forma proporcional al període que finalment resulte objecte de subvenció en aplicació del que disposa l'apartat anterior».  
  
En virtut del que s'exposa i de conformitat amb l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
Primer. Convocatòria 2015  
1. Convocar les subvencions destinades a finançar el manteniment dels agents d'ocupació i desenvolupament local en 2015, regulades en l'Orde 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana (DOCV 13.10. 2015).  
2. Estes subvencions es finançaran a càrrec del capítol 4, codi de línia T2941 del subprograma 322.51, Foment d'Ocupació, per un import global màxim de 1.600.000 euros, fons procedents del Servei Públic d'Ocupació Estatal, d'acord amb la distribució provincial següent.  
Alacant: 338.135 euros.  
Castelló: 326.330 euros.  
València: 935.535 euros.  
3. Si després de resoldre les sol·licituds d'una província hi haguera un sobrant de la dotació, podrà destinar-se a finançar les sol·licituds no ateses per falta de crèdit de la resta de províncies sense necessitat d'obrir nou termini de presentació de sol·licituds. La redistribució de crèdits, que haurà de publicar-se en el Diari Oficial de la Comunitat Valenciana, s'efectuarà en funció de les dates en què els expedients hagen sigut completats en qualsevol de les províncies a què foren destinats.  
  
Segon. Objecte i àmbit  
Esta convocatòria té per objecte la concessió de subvencions destinades a compensar els costos laborals derivats de la continuïtat dels agents d'ocupació i desenvolupament local en l'àmbit territorial de la Comunitat Valenciana.  
  
Tercer. Beneficiaris  
1. Podran ser beneficiàries les corporacions locals de la Comunitat Valenciana o entitats dependents o vinculades a estes a les quals el SERVOF haguera concedit en l'exercici 2014 una subvenció per la pròrroga del contracte de l'agent d'ocupació i desenvolupament local per la continuïtat de la qual se sol·licita una nova subvenció.  
2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei General de Subvencions.  
  
Quart. Període subvencionable i quantia de la subvenció  
1. El període subvencionable s'iniciarà l'endemà de la finalització del període per al qual cada agent d'ocupació i desenvolupament local haguera sigut subvencionat a l'empara de l'Orde 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a finançar la pròrroga de subvenció per la contractació d'agents d'ocupació i desenvolupament local, en l'exercici 2014 (DOCV 25.07.2014) i finalitzarà el 31 de març de 2016.  
2. La quantia de la subvenció ascendirà al 50 per cent dels costos laborals de l'agent d'ocupació i desenvolupament local, inclosa la cotització empresarial a la Seguretat Social. En tot cas, quedaran exclosos de la subvenció els gastos de dietes i desplaçaments i les indemnitzacions per raó de servei.  
3. Sense perjuí del que disposa l'apartat 2, la quantia de la subvenció no podrà superar els 14.700 euros per a un període de 12 mesos. El dit import operarà com a límit per a contractacions a jornada completa; en el cas de contractes a temps parcial o de duració inferior a 12 mesos, l'import es reduirà de forma proporcional.  
  
Quint. Forma i termini de presentació de sol·licituds  
1. Les sol·licituds es formalitzaran en impresos normalitzats que es presentaran en la direcció territorial del SERVOF corresponent, sense perjuí de poder presentar-les en la resta de llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix podrà realitzar-se la presentació telemàtica de les sol·licituds a través del web del SERVOF, www.servef.es, en l'enllaç Sol·licitud Telemàtica, que hi ha associat a cada ajuda publicada; per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per als ciutadans (persona física), ambdós admesos per la seu electrònica de la Generalitat, https://sede.gva.es.   
2. El termini per a la presentació de les sol·licituds serà de 15 dies naturals comptadors des de l'endemà de la publicació d'esta resolució en el Diari Oficial de la Comunitat Valenciana.  
  
Sext. Documentació que ha d'acompanyar la sol·licitud  
1. Les sol·licituds hauran d'acompanyar-se de la documentació següent:  
a) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
  
b) Certificat del secretari o interventor de la corporació local o òrgan corresponent de les entitats dependents o vinculades a estes, on conste que l'entitat disposa d'assignació pressupostària per a fer-se càrrec de les partides no subvencionades pel SERVOF.  
c) Dades de domiciliació bancària segons model normalitzat, quan es tracte d'un nou compte.  
d) Certificat del secretari o interventor de l'entitat relativa a no haver percebut altres subvencions, ajudes, ingressos o recursos que puguen concórrer amb les subvencions establides en esta convocatòria.  
  
e) Declaració responsable, del representant legal de l'entitat sol·licitant, on indique que esta no està incursa en les prohibicions per a obtindre la condició de beneficiari establides en els apartats 2 i 3 de l'article 13 de la Llei General de Subvencions.  
f) Memòria-projecte en model normalitzat on s'arreplegaran els objectius que es pretenen aconseguir per al període per al qual se sol·licita l'ajuda, i s'especificaran les accions o els projectes que desenvoluparà l'agent d'ocupació i desenvolupament local.   
2. Si l'entitat sol·licitant és una entitat dependent o vinculada a una corporació local, haurà d'adjuntar addicionalment la documentació acreditativa i identificativa tant de l'entitat sol·licitant com del seu representant. Si esta haguera sigut aportada anteriorment i no haguera experimentat variació, serà suficient un certificat del representant que acredite que no s'ha produït cap canvi en la documentació identificativa de l'entitat ni en la vigència del nomenament del representant en la data de la presentació de la sol·licitud.  
3. La presentació de la sol·licitud comportarà l'autorització del sol·licitant perquè el SERVOF obtinga directament l'acreditació del compliment de les obligacions tributàries i amb la Seguretat Social   
No obstant això, el sol·licitant podrà denegar o revocar este consentiment mitjançant una comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda, i Model Econòmic i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda. Així mateix, si la vigència d'estos certificats haguera expirat al temps de tramitar-se els pagaments de la subvenció, hauran de presentar-se nous certificats.   
En el cas de les corporacions locals, la presentació de les declaracions responsables previstes en la lletra e de l'apartat 1 d'este resolc i en la lletra a de l'apartat 2 del resolc dotze, substituiran la presentació dels certificats indicats, d'acord amb l'article 24 del Reglament de la Llei General de Subvencions, aprovat pel Reial Decret 887/2006, de 21 de juliol.  
  
Sèptim. Instrucció i procediment de concessió  
1. La concessió d'estes subvencions es tramitarà en règim de concurrència competitiva, per al qual es tindrà en compte com a únic criteri el moment en què s'haja presentat la sol·licitud i la resta de documentació exigida per la convocatòria.  
2. La instrucció correspondrà a les direccions territorials del SERVOF.  
3. L'òrgan instructor podrà demanar dels interessats l'aportació addicional de tots els documents i les dades aclaridores que estime necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que els beneficiaris complixen tots els requisits necessaris per a la concessió de les ajudes.  
5. En tot cas, la concessió de la subvenció requerirà haver complit els objectius previstos en la memòria i els que, si és el cas, el SERVOF haguera establit en la resolució de concessió per al període subvencionable anterior.  
6. En cada direcció territorial del SERVEF, es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució, que el presidirà; dos vocals i un secretari, amb veu però sense vot. Els vocals i el secretari seran designats per la persona titular de la direcció territorial del SERVEF entre funcionaris adscrits al servei territorial competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
7. La proposta de concessió es formularà a l'òrgan concedent per l'òrgan col·legiat a través de l'òrgan instructor.  
   
Octau. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General d'Ocupació i Formació.  
2. El termini per a resoldre i notificar la resolució procedent serà de sis mesos comptadors a partir de l'endemà de l'entrada de la sol·licitud en qualsevol dels registres del SERVOF. Transcorregut el termini indicat sense que s'haja dictat una resolució expressa, la sol·licitud podrà entendre's desestimada per silenci administratiu.  
3. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què, en coherència amb els objectius establits en el Pla Anual de Política d'Ocupació, haja de subjectar-se el beneficiari.  
4. La resolució posarà fi a la via administrativa i en contra seua es podrà interposar un recurs potestatiu de reposició davant de la Direcció General del SERVOF en el termini d'un mes a partir de l'endemà de la notificació, d'acord amb els articles 116 i 117 de la Llei 30/1992, o un recurs contenciós administratiu en el termini de dos mesos davant del corresponent jutjat del contenciós administratiu de la Comunitat Valenciana, de conformitat amb els articles 8 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
Nové. Mitjà de notificació  
La notificació dels actes que es dicten es realitzarà per correu certificat, en els termes establits en els articles 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Pagament anticipat  
1. Una vegada concedida, podrà anticipar-se el pagament de fins al 30 per cent de la subvenció o un altre percentatge superior que puga establir-se per acord del Consell.  
2. Atés que es tracta d'administracions públiques de caràcter territorial i d'organismes públics dependents o vinculats a estes, el pagament anticipat no requerirà la constitució de garanties.  
3. Els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.  
  
Onze. Justificació de la subvenció  
En el termini de dos mesos des de la finalització del període subvencionat, els beneficiaris hauran de presentar a la direcció territorial del SERVOF el compte justificatiu de la subvenció concedida, que contindrà els documents següents:  
a) Informe sobre l'activitat exercida pels agents d'ocupació i desenvolupament local durant el període subvencionat, on s'especificaran i quantificaran els objectius aconseguits respecte dels declarats en la memòria i els que haja pogut assignar el SERVOF.  
b) Nòmines de l'agent d'Ocupació i Desenrotllament Local al qual s'imputa la subvenció i els rebuts de liquidació de cotitzacions a la Seguretat Social corresponents.  
c) Certificat del secretari o interventor de la corporació local sobre el gasto final, en model normalitzat.  
d) Si és el cas, justificant del reintegrament dels fons no utilitzats, on haurà de constar la identificació de l'entitat beneficiària i el número d'expedient.  
e) La documentació requerida per al pagament a què fa referència l'apartat 2 del següent resolc.  
  
Dotze. Requisits per als pagaments   
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Ha d'estar al corrent en el compliment de les seues obligacions tributàries i davant de la Seguretat Social i no ha de ser deutor per resolució de procedència de reintegrament.  
b) Ha d'estar al corrent en el compliment de l'obligació de rendició dels seus comptes anuals a la Sindicatura de Comptes.  
2. Als efectes del que disposa l'apartat anterior, el beneficiari haurà d'aportar la documentació següent:  
a) Declaració responsable relativa a l'article 34.5 de la Llei General de Subvencions.  
b) Certificat de la Sindicatura de Comptes sobre el compliment de l'obligació de rendició de comptes anuals.  
  
Tretze. Liquidació de la subvenció  
La liquidació final de la subvenció es produirà una vegada comprovat el compte justificatiu de la subvenció concedida.  
  
Catorze. Resolució de pagament i incidències  
La competència per a efectuar el reconeixement de les obligacions i la proposta de pagament de la subvenció concedida, així com per a resoldre les incidències de qualsevol naturalesa que es produïsquen després de la concessió de les ajudes, correspon per delegació a la persona titular de la direcció territorial del SERVOF.   
Quinze. Dret de la competència  
Estes subvencions són compatibles amb el mercat comú i no estan subjectes a comunicació o notificació a la Comissió Europea atés que no resulta d'aplicació el que establix l'article 107.1 del Tractat de Funcionament de la Unió Europea per estar destinades a entitats públiques per a la promoció econòmica de la zona i la implantació de polítiques actives d'ocupació orientades a la generació d'ocupació i activitat empresarial i, per tant, no poden afectar els intercanvis comercials perquè no falsegen ni amenacen falsejar la competència.  
  
Contra esta resolució, que posa fi a la via administrativa, podrà interposar-se un recurs contenciós administratiu en el termini de dos mesos, comptadors des de l'endemà de la publicació, davant del corresponent jutjat contenciós administratiu de la província de València, d'acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats puguen presentar qualsevol altre recurs que estimen pertinent.  
  
  
València, 15 d'octubre de 2015.- La directora general del SERVOF: María José Mira Veintimilla.